b'\n_START_ARTICLE_\nJack Darragh\n_START_SECTION_\nIgralska kariera\n_START_PARAGRAPH_\nDarragh je svojo celotno profesionalno kariero igral za mo\xc5\xa1tvo Ottawa Hockey Club. Pridru\xc5\xbeil se mu je \xc5\xbee leta 1910 in takrat zaigral ob boku Martyju Walshu in Dubbieju Kerru._NEWLINE_Bil je zelo pomemben \xc4\x8dlen pri klubskih uspehih, z njim je osvojil \xc5\xa1tiri Stanleyjeve pokale: v sezonah 1911, 1919/20, 1920/21 in 1922/23. V finalu leta 1921 je proti mo\xc5\xa1tvu Vancouver Millionaires prispeval dva zadetka za zmago 2-1. Zanimivo je, da je finale 1921 skoraj zamudil. Razlog za to ti\xc4\x8di v tem, da je ob hokeju delal v mlekarni Ottawa Dairy Company (v tistih \xc4\x8dasih pla\xc4\x8de profesionalnih \xc5\xa1portnikov niso bile dovolj za pre\xc5\xbeivetje), ki mu je dala prosto \xc5\xa1ele na prigovarjanje \xc5\xbeupana Ottawe._NEWLINE_Po sezoni 1920/21 se je upokojil, a se po eni sezoni vrnil na ledene ploskve in zaigral za vnovi\xc4\x8d zmagoviti Ottawa Hockey Club. To je bil za klub \xc5\xbee tretji Stanleyjev pokal v \xc5\xa1tirih sezonah._NEWLINE_Darragh je bil znan kot zelo hiter igralec, ki je imel nos za zadetke. Posebno u\xc4\x8dinkovit je bil njegov backhand, s katerim je pogosto presene\xc4\x8dal vratarje, kar je bila v tistih \xc4\x8dasih zelo pogosta taktika. Postal je tudi pionir "Teorije napa\xc4\x8dnega krila", saj je kot levi\xc4\x8dar igral na desnem krilu. Darragh je v 132 tekmah zabil 124 golov in prispeval \xc5\xa1e 17 podaj, \xc4\x8deprav so takrat podaje bele\xc5\xbeili le na redkih tekmah._NEWLINE_Umrl je leta 1924 zaradi vnetja potrebu\xc5\xa1nice, ki se je razvila kot posledica po\xc4\x8denega slepi\xc4\x8da.'